Αθλητικά γεγονότα του 2010/Οκτώβριος

Παρατίθενται σημαντικά αθλητικά γεγονότα που συνέβησαν στον κόσμο τον μήνα Οκτώβριο του 2010. Ακολουθούνται από συνδέσμους προς τις πηγές μέσω των οποίων μεταδόθηκαν.

1η Οκτωβρίου 
Ολοκληρώνεται στην Οστράβα το παγκόσμιο κύπελλο ενόργανης γυμναστικής. 
Ο Αργεντινός Λιονέλ Μέσι παραλαμβάνει το Χρυσό Παπούτσι της Ευρώπης για το 2010 σε εκδήλωση στη Βαρκελώνη. Ο ποδοσφαιριστής της Μπαρτσελόνα με τα 34 τέρματα που πέτυχε την περσινή αγωνιστική περίοδο, αναδείχθηκε κορυφαίος σκόρερ της Ευρώπης.

3 Οκτωβρίου 
Οι ΗΠΑ κατακτούν για 8η φορά στην ιστορία τους το παγκόσμιο πρωτάθλημα καλαθοσφαίρισης γυναικών επικρατώντας στον τελικό με 89-69 της διοργανώτριας Τσεχίας στο Κάρλοβι Βάρι. Στον μικρό τελικό η Ισπανία νίκησε με 77-68 τη Λευκορωσία. 
Ο Γάλλος Σεμπαστιάν Λεμπ με Σιτροέν κατακτά για έβδομη διαδοχική χρονιά τον τίτλο στο Παγκόσμιο Πρωτάθλημα ράλι, έπειτα από τη νίκη του στο Ράλι της Γαλλίας.  
Ο Περικλής Ηλίας κατακτά το χρυσό μετάλλιο στους διεθνείς αγώνες ορεινής ποδηλασίας (κατηγορία C2), οι οποίοι διεξήχθησαν στο Αλατσάτι της Τουρκίας με τη συμμετοχή 35 αθλητών. 
Αρχίζουν στο στάδιο Νεχρού στο Νέο Δελχί οι Αγώνες της Κοινοπολιτείας του 2010.

4 Οκτωβρίου 
Με αποκλεισμό τιμωρείται από την FIFA η ποδοσφαιρική ομοσπονδία της Νιγηρίας, εξαιτίας κυβερνητικής ανάμειξης στο ποδόσφαιρο της χώρας. 
Ο Γκράεμε Μακντάουελ από τη Βόρεια Ιρλανδία νικά τον Αμερικανό Χάντερ Μάχαν και κατακτά το Κύπελλο Ράιντερ στο γκολφ για την ομάδα της Ευρώπης με 14½-13½.

5 Οκτωβρίου 
Ο σπρίντερ Κριστόφ Λεμέτρ γίνεται ο πρώτος Γάλλος που ψηφίζεται ως ο κορυφαίος Ευρωπαίος αθλητής στίβου για το 2010.

6 Οκτωβρίου 
Η διοίκηση της Λίβερπουλ συμφωνεί την πώληση της ομάδας αντί του ποσού των 344,82 εκατομμυρίων ευρώ στην αμερικανική εταιρεία New England Sports Ventures, η οποία είναι ιδιοκτήτρια της ομάδας μπέιζμπολ Μπόστον Ρεντ Σοξ.

7 Οκτωβρίου 
Κορυφαία αθλήτρια της Ευρώπης για το 2010 αναδείχθηκε η άλτρια Μπλάνκα Βλάσιτς από την Κροατία για δεύτερη διαδοχική χρονιά.

9 Οκτωβρίου 
Η Καρολίνε Βοζνιάκι γίνεται η πρώτη τενίστρια από τη Δανία που φθάνει στην πρώτη θέση της παγκόσμιας κατάταξης, διαδεχόμενη τη Σερένα Γουίλιαμς.

10 Οκτωβρίου 
Τον τίτλο του παγκόσμιου πρωταθλητή στο Moto GP εξασφαλίζειο Ισπανός αναβάτης της Γιαμάχα Χόρχε Λορένθο για πρώτη φορά στην καριέρα του, 3 αγώνες πριν ολοκληρωθεί η αγωνιστική περίοδος. 
Ολοκληρώνεται το παγκόσμιο πρωτάθλημα πετοσφαίρισης ανδρών στη Ρώμη. Παγκόσμια πρωταθλήτρια για 3η συνεχή φορά στην ιστορία της στέφεται η Βραζιλία με νίκη επί της Κούβας με 3-0 σετ. Το χάλκινο μετάλλιο κατέκτησε η Σερβία που στον μικρό τελικό επιβλήθηκε της διοργανώτριας Ιταλίας με 3-1.

11 Οκτωβρίου 
Αποχωρεί από τους στίβους ο χρυσός Ολυμπιονίκης του μαραθωνίου, Στέφανο Μπαλντίνι, σε ηλικία 39 ετών.

12 Οκτωβρίου 
Σοβαρά επεισόδια που δημιούργησαν οι Σέρβοι οπαδοί οδήγησαν στην οριστική διακοπή τον αγώνα Ιταλία - Σερβία (στο 6ο λεπτό) για τα Προκριματικά Ευρωπαϊκού πρωταθλήματος ποδοσφαίρου 2012. Με βαριά τιμωρία κινδυνεύει η σερβική ομοσπονδία.

14 Οκτωβρίου 
Ολοκληρώνονται στο Νέο Δελχί οι Αγώνες της Κοινοπολιτείας. Η Αυστραλία κατατάσσεται πρώτη στον πίνακα μεταλλίων, με 177 μετάλλια στο σύνολο.

16 Οκτωβρίου 
Η FIFA ερευνά τις καταγγελίες ότι δύο μέλη της εκτελεστικής επιτροπής της ομοσπονδίας προσφέρθηκαν να πουλήσουν την ψήφο τους στη διαδικασία για την επιλογή της χώρας που θα αναλάβει το Μουντιάλ του 2018.

23 Οκτωβρίου 
Ο Έλληνας Λευτέρης Κοσμίδης κατακτά χρυσό μετάλλιο με 15.700 βαθμούς στο παγκόσμιο πρωτάθλημα ενόργανης γυμναστικής στο Ρότερνταμ, έχοντας πρωτεύσει στις ασκήσεις εδάφους.

24 Οκτωβρίου 
 Ο Ισπανός Φερνάντο Αλόνσο με Φεράρι κερδίζει το πρώτο γκραν πρι της Νότιας Κορέας στη Φόρμουλα Ένα που ολοκληρώνεται στην πίστα της Γιονγκάμ.

25 Οκτωβρίου 
Ο πρόεδρος της UEFA Μισέλ Πλατινί, δηλώνει ότι προτιμά τους δύο επιπλέον βοηθούς σε αγώνες ποδοσφαίρου και όχι την τεχνολογία, ένα πίσω από κάθε εστία, καθώς θεωρεί ότι με την παρουσία τους θα μειωθούν τα λάθη των διαιτητών.

31 Οκτωβρίου 
 Ο Έλληνας Δημήτρης Τριανταφύλλης κατακτά το χρυσό μετάλλιο στο Παγκόσμιο Πρωτάθλημα Καράτε που διεξήχθη στο Βελιγράδι. 
Ο Κενυάτης Ρέιμοντ Μπετ πρωτεύει στον 28ο Κλασικό Μαραθώνιο της Αθήνας με χρόνο 2.12.39, που αποτελεί ρεκόρ αγώνων. Ο μαραθώνιος συμπίπτει φέτος με τη συμπλήρωση 2.500 χρόνων από τη Μάχη του Μαραθώνα. 

 10